Иван Вазов
Зима

chitanka.info

Ето зимата настана,

сняг вали, вали, вали

и в бяла си премяна

все земята весели.

Във огнището ни свети

и пламти голям огън,

хай, шейните си грабнете,

че пързалки има вън!

Да се лъзгаме другарски

по сребристий, гладък лед,

идат празниците царски,

радост има занапред.

От уроци ще починем,

разпус нам ще да дадът

и човеци ще да чинем,

ще се валяме в снегът.

Коледа, Васил ще дойдат

и кравай ще ни дарят

и децата ще да ходят

да сурвакват, честитят.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.